google/wiki40b huggingface dataset:
Ombo-gubben

'Ombo-gubben er en steinformasjon på øya Ombo i Rogaland. Selve formasjonen er kjent på Ombo på grunn av dens spesielle utseende, fjellet er formet som ansiktet på en gammel gubbe, og den fikk dermed navnet «Ombo-gubben».
I en artikkel ble litt av bakhistorien til fjellformasjonen nevnt: «– Adam fra Jørstad – det er det vi kaller ham, selv om formasjonen nok er mest kjent som Ombo-gubben i nyere tid. Det var for veldig lenge siden en mann som het Adam, som bodde på sørsiden av øya og tjente på Jørstad. Han gikk over fjellet hver dag til jobb, men en dag kom han aldri frem og ble ikke sett siden. Det var ikke før veien mellom Eidssund og Skår åpnet i 1970 at ansiktet hans dukket opp i denne steinformasjonen. Det er flere sagn om Adam fra Jørstad, men dette er nok det mest kjente».
Advanced Production and Loading

Advanced Production and Loading AS OSE: APL er et norsk industriselskap som er notert på Oslo Børs. De utvikler, produserer og selger avanserte systemer for offshore produksjon, med hovedvekt på lagring og transport av olje og gass ombord på skip.
Selskapet ble grunnlagt i 1993 og har hovedkontor på Gullsmedenga på Hisøy i Arendal kommune, med salgskontorer i Brasil, USA og Frankrike.
Selskapet ble grunnlagt av Arne Smedal. Fra og med juli 2007 har BW Offshore kontrollen over 99,9% av APL aksjene.
Edwyn Alexander-Sinclair

Tislig karriere

Alexander-Sinclair i begynte i det britiske Royal Navy som kadett i 1879 i en alder av fjorten år og ble forfremmet til fenrik i 1891. Han ble løytnant i 1890 og ble kapteinløytnant i 1909. Alexander-Sinclair hadde to kommandoer til havs, på destroyer HMS Albatross fra februar 1902 til januar 1904, og deretter på fartøyet HMS Surprise frem til 1905. Alexander-Sinclair ble forfremmet til orlogskaptein i 1905, før han ble utnevnt til kommandør for Royal Naval College som ligger i Osborne, England, en posisjon han hadde frem til 1908.

Første verdenskrig

I 1914, ved utbruddet av den første verdenskrig, var Alexander-Sinclair stasjonert som kaptein på dreadnought HMS Temeraire, før han gikk ombord på HMS Galatea fra 1915 som kommandør. Det var derfra han meldte enemy in sight og løsnet det aller første skuddet mot den tyske flåte under Jyllandsslaget i 1916.
Alexander-Sinclair ble forfremmet til kontreadmiral i 1917. I november 1918 fikk Alexander-Sinclair æren av å lede hele overgivelsen til den tyske flåten til en interneringsleir i Scapa Flow.

Mellomkrigstiden

I desember 1918 skulle Alexander-Sinclairs lede den sjette skvadron som ble sendt til Østersjøen, på anmodning fra den estiske regjeringen, å ta del i den estiske uavhengighetskrigen mot Russland. Storbritannia leverte til sammen 6500 rifler, 200 maskingevær og to feltkanoner til Estland. Den britiske skvadronen fanget også to russiske jagere, Spartak og Avtroil, og ga dem til Estland, som omdøpte skipene til Vambola og Lennuk.
Alexander-Sinclair var så fra 1920 til 1922 admiral-superintendent for Portsmouth Dockyard, fra 1922 til 1924 som viseadmiral sjeffor 1. slagskvadron i Atlantic Fleet, fra 1925 til 1926 kommandant for China Station, og så, fra forfremmelsen til admiral fra 1927 til 1930 øverstkommanderende for The Nore.
Alexander-Sinclair pensjonerte seg så fra den britiske marinen i 1930.

Utmerkelser

Alexander-Sinclair ble tildelt utmerkelsene Order of the Bath (KCB) og Royal Victorian Order (MVO), samt 3. klasse med sverd av den russiske Sankt Vladimirs orden.
Vitry-Arrighi kraftverk

Vitry-Arrighi kraftverk er et 2-generasjoners varmekraftverk 7 km sørøst for Paris i departementet Val-de-Marne i Frankrike. Det har en installert produksjonskapasitet på 1 040 MW i det eldste steinkull-fyrte anlegget, og 250 MW fordelt på 2 like store blokker/turbiner i det nyeste oljekraftverk-anlegget. Operatør er Electricite de France SA. 
Anlegget av andre generasjon ble utbygd i årene 1997–2008. Brenselstypen er råolje, mens forrige generasjons anlegg er et kombinert kullkraftverk på 1 040 MW fra 1971. 
De totale CO2-utslippene i 2008 ble kraftig redusert og var ca. 954 750 tonn, mens det samme årets kvote var 894 000 tonn.
Nyryddinga

Nyryddinga er en roman av den norske forfatteren Sigmund Løvåsen. Boken kom ut i 2003 på Samlaget og er Løvåsens debutroman. Den handler om ti år gamle Geir, som vil bli bonde som sin far. Nyryddinga kom ut som billigbok i 2004 med ISBN 9788252164374. Hjemmesiden hos forlaget har informasjon og lenker til mange anmeldelser. I 2006 kom den ut som lydbok, lest av Anders Eide, på CappelenDamm forlag. Lydbokutgaven har ISBN 9788278442777 og spilletiden er 4 timer og 24 minutter.

Handling

Geir bor på en liten gård sammen med moren, faren og lillebroren sin. De lever et idyllisk liv oppe i landsbygda. Men plutselig en dag skjer det ting. Boken handler om kjærlighet, motgang og vennskap.
Atlantic Airways

Flåte

Selskapet har fire fly i sin flåte, én British Aerospace RJ-100, to British Aerospace RJ-85 og en helt ny Airbus A319. Selskapet flyr også tre Bell-helikopter. Helikopterne brukes til flygning til forskjellige steder på øygruppen, til redning og til offshoreflyvning. Atlantic Airways leier også sine fly ut til chartervirksomhet. Atlantic Airways vil i løpet av 2013 motta to nye Airbus A319 som de vil bruke i rutetrafikken deres, men også på nye charteroppdrag for blant annet Atlantis Reiser. Når Atlantic Airways har mottatt sine nye Airbus A319 vil de sende tilbake de tre British Aerospace flyene til deres leasorer.
Norgesmestere i 50 km langrenn menn

50 km langrenn menn eller femmila er den lengste distansen i Norgesmesterskapet i langrenn for menn. Den har vært arrangert siden 1946. Kristen Skjeldal, som representerer Bulken IL, har vunnet distansen 6 ganger.
Q.E.D.

Q. E. D. er en forkortelse av den latinske frasen «quod erat demonstrandum» (ordrett oversatt til norsk: «hvilket skulle demonstreres/bevises»). Dette er en oversettelse av det greske ὅπερ ἔδει δεῖξαι (hóper édei deĩxai), som ble brukt av mange tidligere matematikere, blant andre Euklid og Arkimedes. Q.E.D. kan skrives i slutten av matematiske bevis for å vise at resultatet man trengte for å fullføre beviset, er oppnådd.

Bruk i dag

I dag brukes gjerne symbolet ■ (en hel sort firkant), som kalles gravstein (tombstone eller halmos på engelsk, sistnevnte oppkalt etter Paul Halmos, som var en pioner innen bruken av den sorte firkanten). Man kan også bruke en åpen gravstein, □ (en sort firkant med hvitt fyll). En annen enkel måte å fastsette beviset som ferdig på er enkelt og greit å skrive «bevist» eller bare «vist» i parentes etter det siste steget i beviset, eller å skrive to skråstreker (//).
Unicode gir tegn til å bruke i beviser som tegnet U+220E (∎), men også tegnene U+25A0 (■, sort firkant) og U+2023 (‣, åpen firkant) som alternativer.

Variasjoner av forklaring på forkortelsen Q.E.D.

I engelsktalende land kan bokstavene bety «Quite Easily Done» eller «Quite Eloquently Done». 
Det eksisterer en annen latinsk frase, med en noe annerledes betydning, men lik, om noe sjeldnere bruk. Quod erat faciendum oversettes til «hvilket skulle gjøres». Dette blir vanligvis forkortet til Q.E.F.. Som med Q.E.D. er Q.E.F. en oversettelse av det greske ὅπερ ἔδει ποιῆσαι (hóper édei poiēsai), som ble brukt av Euklid for å avslutte matematiske formler som ikke var bevist, men konstruksjoner til bruk i eksempler.
Kvintilliard

En kvintilliard er tusen kvintillioner, eventuelt en million kvadrilliarder, dvs. det naturlige tallet0 000 000 000, eventuelt 10³³.
Pseudotorynorrhina hosoguchii

Utseende

En middelsstor (25-30 millimeter), nokså bred,  til svartgullbasse. Hos denne slekten har ikke hannene noe fremspring i pannen, hodet er flatt og avlangt firkantet. Arten er svært variabel i fargen.

Utbredelse

Arten lever i Laos.
Narestø

Narestø er et tettsted på Flosterøya, 16 kilometer fra Arendal i vest og Tvedestrand i øst. Narestø er en gammel uthavn fra 1600-tallet.
En del av husene benyttes i dag som ferieboliger. Bryggefest og basar blir arrangert av Narestø vel hver sommer.
Dikteren Gunnar Reiss-Andersen bodde her i sine siste leveår fra 1959 til 1964.
Hengqin

Hengqin (kinesisk: 横琴岛, 橫琴島; pinyin: Héngqín Dǎo) er en øy i Zhuhai, som er et subdistrikt i byprefekturet Zhuhai i Guangdongprovinsen i Folkerepublikken Kina. Den ligger rett overfor Ilha da Taipa og Ilha de Coloane i Macao, og har forbindelse med Cotai via Lotusbroen. Befolkningen er på ca. 3 000.
Héngqín er den største av de 146 øyene i Zhuhai. Den er rundt tre ganger så stor som Macao. Den har vide bukter, sandstrender, merkelig utformede klipper, vakker natur, frisk luft og naturlig vegetasjon. 
Tidligere var Hengqin to øyer: Da Hengqin (portugisisk Dom João) og Xiao Hengqin (portugisisk Montanha), men området mellom dem er nå tørt land etter landreklamasjon. I sin nåværende form (2006) er øya på 96 km² . 
Portugal mente seg å ha krav på både D. João og Montanha, og på den større tidligere øya Wanzai (port.: Lapa, nå en halvøy nordenfor), fordi portugisiske skoler var anlagt der. De ble okkupert av portugiserne for noen få år før annen verdenskrig.
Det er nå (2007) en sterk opinion i Macao for at Héngqín burde leases av Macao. 
En bro, kalt Lotusbroen, er blitt bygget mellom Cotai på Macaosiden og Hengqin, og denne grensebroen tar meget av godstransporten. Fastlands-Kina har høyrekjøring og Macao har venstrekjøring. Veibanene er derfor sinnrikt lagt i en snurr på Hengqinsiden av broen slik at kjøretøyene uten bryderi kommer i rett kjørebane. Den 1. september 2005 ble det kjent at Guangdongs provinsregjering planla skattefritak og en mer fleksibel grensekontroll mellom Macao og Hengqin. 
Siden utgangen av 2005 har det også pågått drøftelser mellom kasinoselskapet Las Vegas Sands og kinesiske myndigheter om å utvikle deler av Héngqín med konvensjonsfasiliteter, hoteller, forretninger, feriehus, og golf-, tennis- og yachingfasiliteter. De lokale myndigheter har gitt grønt lys men det ventes på godkjenning fra sentralregjeringen i Beijing.
Vårøy

Vårøy er den største øya i øygruppen Våre i Lindesnes kommune i Vest-Agder. Den ligger 5 km sørøst for Spangereid. Det er hyttebebyggelse på den midtre delen av øya.
Independent Office for Police Conduct

Independent Office for Police Conduct (IOPC), tidligere Independent Police Complaints Commission (IPCC), er en uavhengig britisk myndighet som behandler klager mot politiet.
IPCC ble opprettet 1. april 2004 som ledd i en reform av systemet for politiklager.
I mars 2016 kunngjorde innenriksministeren at IPCC ville bli omorganisert og omdøpt til Office for Police Conduct.
Kamperhamrane

Kamperhamrane er et fjellpass i Sunndal innerst i Stryn i Sogn og Fjordane. Navnet viser også til den gamle ferdselsvegen over fjellet til Gudbrandsdalen via dette fjellpasset.
Ruta er en av de eldste ferdselsvegene mellom Vest- og Øst-Norge. Vegen ble brukt av vestlendingene for å frakte husdyr, salt og fisk til Gudbrandsdalen og videre østover. Særlig var de store Fjordingsmarkedene i Lom og Skjåk viktige reisemål. Gudbrandsdølene dro motsatt vei for selge tjære, bek, kopper og kar.
Opp det bratteste skaret over Kamperhamrane er det oppmurte steintrapper, i alt 3 000 trinn. Steintrappene over Kamperhamrane er ikke datert, men er etter all sannsynlighet flere hundre år gamle. Trappene ble restaurert av sherpaer fra Nepal i 2013, noe som gjør turen overkommelig for dagens turgåere.
Kamperhamrane er en del av satsingen «Historiske vandreruter», som er et samarbeid mellom Den Norske Turistforening og Riksantikvaren i Friluftslivets år.
Celia Imrie

Privatliv

Sammen med skuespilleren Benjamin Whitrow har hun sønnen Angus. Imrie bor vekselvis i London og på Isle of Wight.

Skuespiller

Imrie ble utdannet ved Guildford School of Acting og begynte som skuespiller i første halvdel av 1970-tallet. Hun spilte Fighter Pilot Bravo 5 i filmen Star Wars: Episode I – The Phantom Menace (1999). Hennes mest kjente filmer inkluderer Nanny McPhee og Hilary and Jackie (1998) der hun spiller rollen som Iris du Pré. Imrie er også kjent for sine opptredener i TV-serier som Absolutely Fabulous og Upstairs, Downstairs. I miniserien Gormenghast (2000) spilte Imrie rollen som Lady Gertrude. I 2005 mottok hun svært positive anmeldelser for sin amerikanske teater-debut i oppsetningen Intetanende Susan (engelsk: Unsuspecting Susan). Blant nyere filmroller kan nevnes hennes medvirkning i Bridget Jones's Diary (2001), Calendar Girls (2003), Bridget Jones: The Edge of Reason (2004), og Imagine Me & You (2005). Hun medvirket også i de to filmene The Best Exotic Marigold Hotel (2012) og The Second Best Exotic Marigold Hotel (2015). I 2013 spilte hun Miss Kizlet i sesongåpningen av tv-serien Doctor Who.

Forfatter

I 2011 utga Celia Imrie selvbiografien The Happy Hoofer. Fire år senere utga hun Not Quite Nice, som er en underholdningsroman.
Sergej Aleksandrovitsj Romanov

Bakgrunn og oppvekst

Storfyrst Sergej ble født som den nest yngste sønn og barn av det regjerende keiserpar. Utover Sergej talte familien fem brødre og en søster.
I sin barndom og ungdom var han tettest knyttet til sin søster Maria Aleksandrovna av Russland og sin yngste bror, Paul Aleksandrovitsj av Russland. Sammen med keiserinde Maria Aleksandrovna, som led av dårlig helbred, reiste de ofte til hennes hjemland og til Frankrike.
Som en yngre sønn tok Sergej den tradisjonelle militære utdannelse.
Dertil var han interessert i italiensk kunst og litteratur og lærte italiensk for å kunne lese Dante på originalspråket. Fra sin mor arvet han sin sterke religiøsitet.

Ekteskap

Han ble gift i St. Petersburg 15. juni 1884 med Elisabeth (Ella) av Hessen (1864 - myrdet 17. juli 1918), søster til den senere keiserinne Aleksandra av Hessen. Elisabeth var søster til den senere keiserinne  Alexandra Feodorovna som i 1894 giftet seg med Sergejs nevø, keiser Nikolaj II av Russland.
Paret hadde ingen barn. Men senere var de pleieforeldre for hans bror Pauls to barn. Paul ble sendt i eksil etter å ha inngått et morganatisk ekteskap.

Generalguvernør i Moskva

I årene 1891-1905 var Sergej Aleksandrovitsj generalguvernør i Moskva. Fra 1896 førte han også befal over Moskvas militære tropper. Han var sterkt avskydd for sin brutale måte. Som Moskvas generalguvernør bar han ansvaret for tragedien på Khodynkafeltet i 1896, der over 1500 mennesker døde og flere tusen ble skadet.

Død

I februar 1905 ble han drept av anarkisten Ivan Kaljajevs bombe på Den røde plass i Moskva. Han skulle angripes et par uker tidligere, men da var det to barn (Sergejs søskenbarn Maria Pavlovna og Dimitrij Pavlovitsj) i samme vogn og attentatsmannen ville ikke risikere å skade uskyldige.
Det sies at Sergejs enke besøkte Kaljajev i fengselet og lovet å ta hånd om hans familie.
Laugspokal

Laugspokal er et drikkekar som ble brukt i håndverkslaugene. Laugspokalene ble brukt i ritualene når nye medlemmer eller vandrende svenner skulle ønskes velkommen i lauget og til andre høytidelige skåler. De kalles derfor ofte også for velkomster. 
Laugspokaler har lokk og er gjerne rikt dekorert. Laugspokalene her ofte påhengte skilt med medlemmenes navn eller initialer og årstall, og skiltene er gjerne dekorert med symboler knyttet til vedkommende fag. Det var skikk og bruk at nye svenner ga et slikt skilt ved opptagelsen i lauget. De bevarte, norske laugspokalene er laget av metall (tinn, kobber eller sølv), men i Danmark er det også brukt laugspokaler av glass, keramikk og tre.
Konrad Adenauer Haus (Berlin)

Konrad Adenauer Haus (Konrad Adenauerhuset) er det nasjonale hovedkvarteret for det tyske partiet CDU, beliggende i ortsteilen Tiergarten i Berlins bydel Mitte. Bygningen i Klingelhöferstraße 8 er på grunn av sitt karakteristiske utseende et kjent bakgrunnsbilde fra mange nyhetssendinger. Konrad Adenauer Haus er oppkalt etter CDUs første leder og Tysklands første forbundskansler, Konrad Adenauer. Det ble tegnet av arkitektkontoret Petzinka Pink und Partner i Düsseldorf og ferdigstilt i 2000.
Akademisk kunst

Akademisk kunst er en stil innenfor maleri og skulptur på 1700 og 1800-tallet slik den ble praktisert ved ulike europeiske akademier og universiteter. Akademisk kunst er særlig den kunsten og de kunstnerne som ble påvirket av standardene ved det franske Académie des Beaux-Arts, slik de ble utviklet under den nyklassisistiske og romantiske perioden. Kunstnere som William-Adolphe Bouguereau, Thomas Couture og Alexandre Cabanel søkte å kombinere disse to stilartene, og skapte en blandingsstil som har blitt karakterisert som «akademisme» eller «eklektisme», og blir satt i sammenheng med historismen.
Karakteristisk for den akademiske kunsten er en utpreget perfeksjonistisk stil, fremstillingen av historiske eller mytologiske motiver og kunstverkets «moralske tone», dvs. at kunstneren formidler et moralsk budskap.
«Akademisk kunst» i videre forstand kan også bety den til enhver tid rådende stil eller holdning innenfor akademier eller universiteter. I en slik sammenheng vil enhver nyskapende retning som vinner aksept i akademiske og institusjonelle miljøer bli ansett som «akademisk». Slik vil det som engang ble ansett som et opprør mot akademisk kunst, i sin tur også få status som akademisk kunst.
Paul Spiegel

Liv

Spiegel ble født i en westfalsk familie som drev med dyreoppdrett. Etter den nasjonalsosialistiske maktovertagelsen flyktet familien til Brussel, og ble senere holdt skjult av en bondefamilie i Flandern. Søsteren ble arrestert under en razzia og døde senere i konsentrasjonsleir, faren overlevet opphold i leirene Buchenwald, Auschwitz og Dachau. I 1945 reiste familien tilbake til Warendorf, hvor Paul Spiegel gjorde ferdig skolen. Han har skildret disse opplevelsene i boken Wieder zu Hause?.
I 1958 begynte han i lære i avisen Allgemeine Jüdische Wochenzeitung i Düsseldorf. Han arbeidet i denne avisen frem til 1965, bl.a. som redaktør. På 1960-tallet arbeidet han også for forskjellige andre aviser, bl.a. Montrealer Nachrichten, Nieuw Israelietisch Weekblad (Amsterdam), Neue Welt (Wien), Jüdische Rundschau Maccabi (Basel), Der Mittag (Düsseldorf), Neue Rhein Zeitung (Düsseldorf) og Westfälische Rundschau (Dortmund). I 1973 og 1974 var han sjefredaktør for tidsskriftet Mode und Wohnen. Deretter ledet han i tolv år offentlighetsarbeidet til Rheinischer Sparkassen- und Giroverband (RSGV) i Düsseldorf. I 1986 grunnla han sammen med TV-programlederen Hans Rosenthal et kunstner- og medieagentur.
Paul Spiegel var fra 1967 medlem av menighetsrådet i den jødiske menigheten i Düsseldorf. I 1978 ble han styremedlem og fra 1984 til 2002 var han formann for menigheten. I 1989 ble han innvalgt i direktoriet i Zentralrat der Juden in Deutschland, og ledet fra 1989 til 2000 rådets Zentralwohlfahrtsstelle. Han ble medlem av kringkastingsrådet for Westdeutscher Rundfunk i 1991. I 1993 ble han visepresident i Zentralrat der Juden og i 1995 leder for foreningen av jødiske menigheter i Nordrhein-Westfalen. 9. januar 2000 ble han valgt til etterfølger etter Ignatz Bubis som president for Zentralrat der Juden.
I hans presidentperiode ble det inngått en avtale med staten som gav de jødiske menighetene samme rettigheter som Den katolske kirke og de protestantiske kirkene.
Sosialdemokraten Spiegel ble i 2003 nevnt i spekulasjonene om hvem som skulle etterfølge Johannes Rau som Tysklands president, men avviste selv at han var aktuell som kandidat.
Spiegel mottok Nordrhein-Westfalens fortjenstorden i 1993, Bundesverdienstkreuz i 1997, ble utnevnt til æresborger av fødebyen Warendorf i 2001 og ble kreert til æresdoktor ved Heinrich-Heine-Universität i Düsseldorf 11. februar 2004.
Han ble gift med Gisèle Spatz i 1964 og hadde to døtre. Spiegel døde om morgenen den 30. april 2006 i Düsseldorf, etter en tids sykdom etter å ha fått et hjerteinfarkt og en lungepunktering tidligere samme år.
Fylkesvei 5110

Fylkesveg 5110 går mellom Holdhus og Tveita i Fusa kommune. Veien er 13,1 km lang.
Frem til 2019 hadde veien betegnelsen Fv123.
Macrodorcas fujii

Utseende

En middelsstor (hannen ca. 25-40 millimeter), slank, svart hjortebille. Hannen har lange kjever med en kraftig, bred tann litt utenfor midten, formen varierer fra ganske rette til markert buede. Pronotum er rundet, tydelig bredere enn dekkvingene.

Levevis

Larvene utvikler seg i morken ved av løvtrær.

Utbredelse

Arten er bare kjent fra Vietnam.
Daltonminimum

Daltonminimum er en periode med redusert solflekkaktivitet som inntraff i årene 1790–1830.
Perioden er oppkalt etter den engelske metereologen og kjemikeren John Dalton.

Daltonminimumet og temperaturer

Daltonminimumet sammenfalt med en periode med lave globale middeltemperaturer. Under den seinere del av den lille istid sank den globale middeltemperaturen ytterligere. Effekten ble forsterket av et av de største vulkanske utbruddene de siste 2000 årene, Tambora-erupsjonen i 1815, med det etterfølgende året uten sommer.

Andre solflekkavvik

Det var redusert solflekkaktivitet i årene 1010–1050 (Oortminimum), 1280–1340 (Wolfminimum) og 1420–1530 (Spörerminimum). I årene 1645–1715 inntraff Maunderminimum, en lang periode med svært sterkt redusert solflekkaktivitet og særlig lave globale middeltemperaturer.
Etter Daltonminimumet fulgte det Moderne maksimum (1950–2009) med høydepunkt rundt 1960. Det finnes sterke indisier for at det moderne maksimum er i ferd med å gå over i et nytt minimum.
25 (Adele-album)

Tema og produksjon

Etter utgivelsen og suksessen hun opplevde med det andre studioalbumet, 21 (2011), vurderte hun å legge opp musikken for godt. Hun bestemte seg imidlertid for å ta en pause istedenfor, og oppdrog barnet sitt. I løpet av pausen fikk hun skrivesperre, og hun var redd hun hadde mistet evnen til å skrive gode låter. I 2013 fikk Adele et gjennombrudd med låten «Hello», og musikkmaterialet som fulgte resulterte i albumet 25.
Albumet fikk tittelen som en refleksjon på livet og tankemåten hun hadde når hun var 25 år gammel. Sangtekstene på albumet beskriver Adeles «lengsel etter sitt gamle jeg», og hun synger om temaer som nostalgi, melankoli, anger og morsrollen. I motsetning til tidligere arbeid, tar 25 i bruk flere elektroniske elementer og rytmemønstre, i tillegg til å blande inn elementer fra R&B-musikken i 1980-årene og orgelmusikk. Adele har samarbeidet med flere musikkprodusenter på plata, blant andre Paul Epworth, Ryan Tedder, Max Martin, Greg Kurstin, Danger Mouse, Bruno Mars og Tobias Jesso Jr..
Artisten har sagt at albumet i stor grad ble inspirert av Madonnas studioalbum Ray of Light.

Kommersiell mottakelse

Musikkalbumet ble også en kommersiell suksess, og debuterte på førsteplass på over 25 hitlister verden over, blant annet på VG-lista i Norge. Den slo også en rekke musikkrekorder, og i USA ble albumet det mestselgende albumet på en enkeltuke siden Nielsen SoundScan begynte å samle inn informasjon om salg av musikk i 1991. Mange journalister roste studioalbumet for å ha en innvirkning på musikkindustrien siden den ikke er lagt ut for strømming, og oppfordrer publikum til å kjøpe musikken fysisk. Studioalbumet er også det raskestselgende albumet for det 21. århundret, og det bestselgende albumet for 2015.
Skyting under de britiske imperie- og samveldeleker 1966

Skyting under de britiske imperie- og samveldeleker 1966. Skyting var en av flere sporter under de britiske imperie- og samveldeleker (British Empire and Commonwealth Games) som ble arrangert i Kingston på Jamaica i perioden 4. til 13. august 1966. Det var de åttende lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1966–1966) het (British Empire and Commonwealth Games). I 1966 var det første gangen skyting var med på programmet i samveldelekene og det ble konkurrert i fem øvelser. Canada ble beste nasjon med to gullmedaljer foran England som også vant to gull.
Strumatea

Utbredelse

Arten er utbredt på Borneo.